Piiblikohvik
Tere tulemast taas Piiblikohvikusse!
Täna on meil erandlik saade.
Räägime kogu saate inimesest, kes oli saatekülaliseks
üle aasta tagasi -
Pakistani vähemusasjade minister Shahbaz Bhatti.
Täna on minuga stuudios Johan Candelin.
- Tere tulemast saatesse! - Aitäh!
- Oled siin seetõttu, et tundsid Shahbaz Bhattit hästi
ja tegid temaga tihti koostööd seoses oma rahvusvahelise tööga
inimõiguste ja usuvabaduste valdkonnas.- Vastab tõele.
- Vaatame alguses väikese lõigu Shahbaz Bhatti intervjuust
2009. aasta sügisel, kui tema istus sinu toolis
ja vastas küsimusele, mis on tema meelest olulisim
inimestevahelistest pingetest ja diskrimineerimisest vabanemiseks
ning heade suhete ja üksteise austamiseni jõudmiseks.
Mis on kõige tähtsam? Shahbaz Bhatti vastas nii:
- Usun isiklikult, et kõik inimesed on Jumala loodud.
Jeesus Kristus on meie Looja ja Päästja.
Seisame kristlastena armastuse sõnumi eest kõigile.
Peame lammutama viha ja sallimatuse müürid,
mis inimesi eraldavad.
Peaksime aktsepteerima kõiki.
Edendame dialoogi erinevate kogukondade vahel.
Loome vähemuste seas ühtsustunnet,
et nad kogeksid omavahelist seotust.
Kui üks ihuliige kannatab, peaksid ka teised valu tundma.
See sõnum ulatub üle Pakistani piiride.
Kristuse järgijad on ühe ihu liikmed.
- Milliseid mõtteid Shahbaz Bhatti vastus sinus äratab?
- Tuli mitu erinevat mõtet.
On suurepärane, et sellises riigis nagu Pakistan,
kus on palju vägivalda ja mõrvu -
teda püüti mõrvata kaks korda varemgi,
usub ta endiselt Jumala armastuse jõudu.
Ta näeb, et Jumala armastus on inimkonna ainus lootus.
On suurepärane, et ta ei näe moslemeid ja kristlasi eraldi.
Ta alustas väitega, et Jumal on loonud kõik.
See tähendab, et iga inimene on ainulaadne,
mitmes aspektis erinev, kuid selles mõttes on kõik sarnased,
et Jumal on loonud nad oma näo järele
ja neil on seega tohutu väärtus.
On suurepärane, et ta uskus endiselt armastuse jõudu.
- Ilmselt on oluline ka tema väide, et Looja, kes meid kõiki lõi,
on Jeesus Kristus.
See on väga omane tema usule, mis oli väga Jeesuse-keskne.
- Jah. Ta rääkis tihti sellest, et ühel päeval ta mõrvatakse.
Küsisin, mida ta tahaks öelda neile, kes su mõrvavad?
Ta ütles: "Mina olen oma patud andeks saanud.
Annan teile andeks ka teie teo."
See näitab, et armastus oli ta üleni vallutanud.
- Ta oli esimene kristlik minister Pakistanis.
Kuidas sa temaga tutvusid?
- Sellest on umbes kümme aastat.
Ta juhatas tol ajal organisatsiooni nimega APMA,
mis on kõikide Pakistani usuvähemuste katusorganisatsioon.
Hakkasime seda aitama.
Ta võttis minuga ühendust ja teatas perest,
keda ähvardati tappa ja palus abi neile turvakodu leidmisel.
Üürisime Islamabadist väljaspool turvakodu ja sellest peale
on meil olnud Pakistanis vähemalt 20 ühist projekti.
Kolm aastat tagasi võttis ta taas ühendust
ja rääkis vähemuste soovist, et ta osaleks parlamendivalimistel.
Õhutasin teda seda tegema, aitasime veidi ka rahastamisega.
Valimiste rahastamine on huvitav teema ka Soomes.
Ta osutus valituks.
Kohe pärast uue parlamendi loomist läks peaminister Kreekasse
ja võttis 400-st rahvasaadikust vaid kolm kaasa
ning üks neist oli Bhatti.
Aimasin siis, et talle on avanemas Pakistanis tähtsam roll,
kui ise olime arvanud.
Kuu aega hiljem kutsus peaminister ta täieõiguslikuks ministriks.
Ta võttis kutse vastu ja tegi ajalugu.
- Mis oli sinu vaatenurgast tema väga laialdases töös,
millest ta rääkis ka äsja nähtud saatelõigus
ja mida võib TV7 kodulehel ka tervikuna näha,
mis oli kõige tähtsam, kui Pakistani eemalt vaadata?
- Ta ütles ise, et kui ta kord läinud on ...
ta palvetas, et see võiks olla märtrina Jeesuse nimel.
See meie jaoks kummaline mõtteviis on nüüdseks täide läinud.
Ta ütles, et tema on läinud, aga seadus jääb.
Unustame oma leinas selle, et ta saavutas suuri muutusi
Pakistani seadusandluses, muuhulgas tagatakse vähemustele
5 protsenti kõigist riigi ja maakondade töökohadest.
Samuti on jõulud Pakistanis nüüdseks ametlik püha.
Augustis tähistatakse vähemuste nädalat.
Ta organiseeris vanglates kristlastest vangidele ka palveruume
ning kristlaste vähemus saab nüüd Kongressis
üks-kaks kohta rohkem.
Ta saavutas väga palju.
Neil oli seadus, kus prohveti pilkamise eest ootas surmanuhtlus.
Kui ta seda puudutas, oli see lõpu algus.
- Nagu sa möönsid, ütles ta,
et loodab austada Kristust oma surmaga.
Meile on see võõras mõtlemine.
Lääne kristlus on täiesti unustanud märterluse dimensiooni.
Kuidas mõistad tema usku selles kontekstis?
See oli nii tugev, vapper ja kartmatu;
ta oli nii pühendunud Kristusele, et oli valmis surema.
Ja mõistan, et ta rääkis sellest mitmeid kordi juba ette.
- Ta rääkis sellest isiklike vestluste käigus.
Ta ei tahtnud rääkida sellest pressile või avalikkuse ees.
Sõprade vahel rääkis ta sellest tihti.
Mulle jäi mulje, et on olemas otsekui kahesugust armu -
Jumala üldine arm meile, kui tunnistame oma patud,
ja ka eriline arm, mis antakse olukorras,
kus seda vajatakse.
Talle oli seda armu väga palju antud.
Ta oli tõesti valmis surema.
Soomlane ütleks, et ei julgeks kunagi midagi sellist teha.
Ära ütle nii!
Võib juhtuda, et sellises olukorras annab Püha Vaim sulle nii suure jõu,
et julged.
Kuid seda saab teada alles siis.
Jeesus räägib sellest, et kui teid veetakse sünagoogide ette,
SIIS antakse teile ...
See on eritellimusel valmistatud Jumala arm.
Seda oli sellele vennale rikkalikult antud.
- Kas tal oli ka see tugev teadmine ja lootus,
et ta ärkab surnuist ja on nüüd meie vestluse ajal Jeesuse juures?
Surmajärgse elu lootus tõi talle selle julguse.
- Jah. Nii see oli.
Ta ütles mulle kord, et kui ma ei karda
ja olen tunnistanud Jumalale kõik patud ning elan usus armu,
kaotab hingevaenlane kõik relvad; ta võib tappa vaid mu ihu.
See tähendab vaid kiirpääset Issanda juurde.
Richard Wurmbrand, kes samuti usu tõttu palju kannatas,
ütles, et hingevaenlasel on iga inimese vastu vaid kaks relva -
üks on hirm ja teine on ülestunnistamata patt.
Kui nende eest on hoolitsetud, pole tol inimesel häda midagi.
Meie, mahajääjad, muidugi leiname.
Kui inimene sünnib, siis ta nutab,
ja kõik teised on rõõmsad;
kui inimene sureb usus Jeesusesse, siis tema rõõmustab,
ning kõik teised leinavad ja nutavad.
Sõltub sellest, millisest nurgast vaadata.
- Tal ei olnud naist ega lapsi.
Ta loobus neist ilmselt teadlikult, et mitte põhjustada olukorda,
kus temast jääb maha lesk ja orvud.
- Meil oli tihti naljakaid hetki sel teemal vesteldes ja naljatades,
kus ta ütles, et just sellepärast ta ei olegi abiellunud.
Mina ütlesin, et see on tema inetuse pärast.
Tema naeris ja ütles ei, ta lihtsalt ei taha peret maha jätta.
Sellestki võis naerdes avameelselt rääkida,
kuid see oli tõesti peamine põhjus.
Temast jäi maha ema.
Kurb oli see, et al-Qaeda helistas tema isale
kuu aega enne Bhatti mõrvamist, et kui sa ei käsi oma pojal vaikida,
me mõrvame ta.
See puudutas tema isa niivõrd, et ta suri järgmisel päeval
südamehalvatusse.
Bhatti ema kaotas oma mehe ja kuu aega hiljem ka poja.
See oli tema jaoks väga raske löök.
- Rääkisime intervjuust, mis tehti siin.
Bhattil oli aga elu jooksul mitmeid intervjuusid.
Üks kõnekamaid oli üks tema viimasemaid intervjuusid,
mille sina temaga tegid.
Vaatame järgmiseks seda intervjuud.
Räägi, kuidas see intervjuu sünids.
- Kohtusime eelviimasel korral detsembris Dubais.
Intervjueerisin teda ja panin kaamera kõrvale.
Seejärel meenus mulle küsida, mida ta tahaks öelda
pärast surma moslemimaailmale,
ja ta käskis mul uuesti kaamera võtta.
Nii sündiski see väike intervjuu.
Lubasin, et saadan selle pärast tema mõrva Al-Jazeerale,
mis on populaarseim telekanal araabiamaailmas,
et nad edastaksid selle kogu moslemimaailmale.
Tol päeval, kui see juhtus, saatsid sina mulle tekstisõnumi,
et Bhatti on mõrvatud; kell oli 9.05.
Kaks tundi hiljem oli intervjuu Al-Jazeeras otse-eetris.
See oli meil Kokkolas stuudios, kust see lingina neile saadeti.
Õhtul oli intervjuu Al-Jazeera põhiuudistes,
BBC põhiuudistes, kust see levis maailma eri paikadesse.
Sadu tuhandeid mosleme nägid seda Bhatti tunnistust
pärast tema surma.
- Vaatame ka meie.
- Minister Bhatti, unustasime intervjuus ühe küsimuse.
Kes ähvardab teie elu ja milliseid ähvardusi te saate?
- Vägivallajõud, militaarsed rühmitused -
Taliban ja al-Qaeda, kes tahavad kehtestada Pakistanis
oma radikaalset filosoofiat ähvardavad igaühte,
kes nende radikaalsele filosoofiale vastu seisab.
Kui juhin kampaaniat sharia-seaduste vastu,
jumalateotuse seaduse kaotamiseks, ning räägin rõhutud kristlaste
ja teiste vähemuste eest, talibanid ähvardavad mind.
Tahan aga jagada, et usun Jeesusesse Kristusesse,
kes on andnud meie eest oma elu.
Tean, mis on risti tähendus ja ma järgin risti.
Olen valmis oma eesmärgi eest surema,
elan oma kannatava rahva seas ja suren kaitstes nende õigusi.
Need ähvardused ja hoiatused ei muuda mu arvamust ja põhimõtteid.
Eelistan pigem surra oma põhimõtete eest
ja õigluse eest oma kogukonnas, kui minna nende ähvarduste tõttu
kompromissile. - Aitäh.
- Oled näinud seda mitmeid kordi.
Mis mõtteid see sinus nüüd uuesti vaadates tekitab?
- See kinnitab kogu tema elu sõnumit.
Ta ütles, et ei astu sammugi tagasi ega tee kompromisse oma usuga.
Ta lubas käia lõpuni risti teed.
See oli tema väike rist.
Öeldakse, et Jeesus on suur ristikandja
ja meie oleme väikesed ristikandjad.
See oli ühe väikese ristikandja viimane sõnum neile,
kes ta mõrvasid.
- Ta rääkis pärast surma veel enamatele, kui enne oma surma.
Tema isiku märkimisväärsust näitab ka see,
et pärast surma on tema elu kommenteerinud president Obama,
Hillary Clinton, paavst, ja paljud teised kogu maailmas.
Selles mõttes oli ta rahvusvaheline liider. - Jah.
Paljude riikide presidendid on seda kommenteerinud.
See näitab ka, et see uudis oli ühe meie aja märtri maailmauudis.
- Räägime veel sellest uskumatust armastuse sõnumist,
mille Bhatti oma elus surmaga allkirjastas.
Ta tegi eriti selgeks, et ei taha osutada armastust
üksnes kristlastele, vaid kõigile inimestele,
sõltumata sellest, kas nad on kristlased, hindud, või kes tahes.
- Kuna nad on Jumala loodud.
- Sul on sellest ilmselt kogemust, mida see praktikas tähendas?
- Võin tuua ühe näite.
Mõni aasta tagasi oli Pakistanis tohutu maavärin.
Bhatti võttis tegusa inimesena tekke, toitu ja ravimeid
ning läks kannatajaile appi.
Nad jõudsid kõrgele mäele ja hakkasid juba tagasi pöörduma,
kui nägid, et mäe tipus oli maja, mille katus oli maha vajunud.
Nad olid kindlad, et seal pole enam kedagi elus.
Siis kuulsid nad kellegi hüüet ja nägid,
et katuse alla oli jäänud mees, kes oli seal olnud vist mitu päeva.
Ta suutis vaid veidi rääkida.
Nad tõstsid kive kõrvale ja said selle mehe kätte.
Bhatti andis talle toitu ja vett ning ta võideti elule tagasi.
Seejärel hakkas Bhatti maja seinu uurima
ja leidis loosungeid, mis õhutasid väärusulisi tapma.
Bhatti küsis, mis koht see on?
Mees vastas, et see on Al-Qaeda väljaõppekeskus.
Seal koolitati moslemiäärmuslasi kristlasi tapma.
Bhatti ütles, et tema on kristlane ja tunnistas talle Jeesusest.
Mees hakkas nutma ja ütles, et on koolitanud teisi sind tapma
ning nüüd oled sa siin ja päästsid mu elu.
Nad palvetasid koos, too mees tunnistas oma patud
ning uskus pattude andestust Jeesuse nimes ja veres.
Seejärel sai temast uus loodu ning siis olid nad Bhatti sõnul
juba usuvennad ja said omavahel hästi läbi.
- Tema elu oli tollel hetkel nagu kogu elugi jooksul
otsekui Jeesuse elu väike peegeldus.
Kui mõelda, et Jeesus tuli ja suri oma vaenlaste eest,
et nemad võiksid andeks saada;
nende eest, kes ta risti lõid.
Bhatti päästis siin mehe elu, kes koolitas neid,
kes ta lõpuks tapsid.
- Jah. On täiesti võimalik, et just tema tapnud mehed
olid saanud seal koolituse. Me ei tea seda.
Igal juhul tulid nad sarnastest väljaõppekeskustest.
- See mõjutas ilmselt tugevalt ka sind.
Olid aastakümneid Kokkolas kirikuõpetaja,
enne kui alustasid praegust tööd.
Kui näed Kristuse armastust ihulikul kujul pärast seda,
kui oled seda aastaid kantslist jutlustanud.
Mida oled isiklikult selle protsessi ja Bhatti elu kaudu kogenud?
- Tema elu ja tegevust vaadates on väga huvitav,
et kõik algas sellest, kui ta oli 12-aastane koolipoiss
ja nägi, kuidas kristlasest tüdrukut koolis taga kiusati.
Bhatti kutsus teadetetahvlil kõiki kristlasi palvele kogunema.
Juba siis nägi ta vajadust kristlaste ühise palve järele.
Kooli moslemiäärmuslased rebisid sildi maha,
ta pani uue sildi, see rebiti maha,
kolmanda sildi, see rebiti maha.
Siis, 12-aastasena, tegi Bhatti otsuse,
mis muutis ilmselt tema elu - ta lõikas noaga kätte
ja kirjutas verega suurte tähtedega kooli koridori valgele seinale:
kristlased kogunevad õhtul kell 18 palvetama.
Äärmusmoslemid olid nii üllatunud, et lasid neil palvele koguneda.
Sellele järgnes kogu tema uskumatu elu.
Viimane vaatus selles on auto, kus ta tapeti.
Kogu tagapink oli verd täis.
See algas verega kooliseinal ja lõppes tema verega
tema ametiauto tagaistmel.
Kõik põhineb sellel, et Kristuse Kolgata veri
annab sellele kõigele tähenduse, jätku ja põhjuse
elada ja tegutseda nii nagu Bhatti tegutses.
Siit nähtub üks väga tähtis asi -
elu ei mõõdeta pikkuses, vaid sügavuses.
Jeesuse maapealne elu kestis 33 aastat.
Bhatti elu kestis 42 aastat.
Meie tahame elada kaua ja arvame, et on õnnistus,
kui saame 100 aastat elada.
Mis sellest kasu on, kui satume hukatusse?
Tähtsaim on, et elu on sügav
ja sügavus tuleb suhtest Jumalaga.
- Kui mõtleme Bhatti elu ja testamenti,
mille ta meile jättis ja millest oleme rääkinud,
mis on sinu meelest selle väljakutse meile Soome kristlastena?
- Usun, et siin on kaks olulist dimensiooni.
Üks neist on see,
et elame üha rahvusvahelisemaks muutuvas maailmas.
Teiseks - soomlasedki on Bhattist kuulnud.
See tähendab, et iga Soome kristlane peaks endalt küsima:
kas see puudutab mind, kui mõni kristlasest vend või õde
kuskil maailmas kannatab?
Ütleme, oh kui tore on Soomes elada, siin pole mingeid probleeme.
Kui Kristuse Ihu on üks, kui üks selle liige kannatab
ja seetõttu kannatab kogu ihu, siis see puudutab meid.
See tähendab, et Hiina ärkamine on ka meie ärkamine,
ja Pakistani kristlaste kannatused on meie kanntused.
On põhjust avada end kogu Jumala riigi suurusele.
See on hea asi.
See on meile väljakutse, kuna arvame,
et maailm on vaid Soome suurem versioon.
Maailma rahvaarv on 1000 korda Soomest suurem.
See on väljakutse, kuid vägev võimalus aimata,
kui suur on Jumal.
- Kui keegi tahaks neist asjust lisainfot ja kuidagi kaasa lüüa,
võib külastada sinu organisatsiooni kodulehete -
marttyyrit.info
Viimase küsimusena tahaksin küsida -
nii palju kui sa Shahbaz Bhattit tunned
ja tead tema elu, nagu oleme täna rääkinud,
kui ta oleks veel siin, mida ta ütleks Soome kristlastele?
- Usun, et ta ütleks, et tal pole midagi viga,
tal on kõik hästi.
Viige teie Jumala riiki edasi.
- Aitäh, Johan Candelin, et olid saates
ning rääkisid meile Bhatti elust ja testamendist.
Õnnistust sinu tööle ka tulevikus! - Aitäh.
Kallid vaatajad!
Bhatti traagilisest surmast kuulmine puudutas mind ka isiklikult,
kuna mul oli eesõigus teda intervjueerida
ja tema elu avaldas mulle juba siis muljet.
Intervjuu on soovi korral nähtav TV7 kodulehe arhiivis.
Nagu Johan Candelin äsja ütles -
elu ei mõõdeta pikkuses, vaid sügavuses.
Meid kõiki ei kutsuta sama kutsega kui Bhattit,
andma tunnistust Jeesusest Tema eest surres,
kuid meid kõiki kutsutakse Tema eest elama;
elama Temale, kuna Tema, Jeesus Kristus,
andis meie eest kõik.
Õnnistatud nädalat!
Kohtume nädala pärast taas Piiblikohvikus!
Tõlge: Monika Jaaguri